Geslagsgeweld gooi skadu oor feestyd - Misdaad - Republikein
Wednesday, May 22nd, 16:42:03
Geslagsgeweld gooi skadu oor feestyd
Misdaad ontwrig vrede en voorspoed
Die vrede van die Kersseisoen was baie Namibiërs in 2018 ongelukkig nie beskore nie.
Tussen 21 Desember en Nuwejaarsdag is ten minste agt verkragtings by die Namibiese polisie aangemeld.
Op 21 Desember was 'n 39-jarige vrou op Tsjaka in die Gobabis-­distrik op pad huis toe van 'n roudiens af toe 'n 21-jarige man haar glo aan die arm gryp en na 'n verlate plot tot langs 'n leë huis sleep.
Daar het hy haar na wat verneem word aangerand, met 'n skerp voorwerp op haar kop gekap en verkrag.
Die man is in hegtenis geneem en die polisie ondersoek die saak.
Twee dae voor Kersfees, omstreeks 22:30 is 'n swanger vrou (35) glo in die bosse langs die B6-pad in die Kappsfarm-gebied deur 'n man (20) verkrag.
Die slagoffer het na bewering van 'n nabye sjebeen af huis toe gestap toe die voorval gebeur het.
Die verdagte is in hegtenis geneem en die polisieondersoek gaan voort.
Op 24 Desember, omstreeks 21:00, is 'n vrou (25) na bewering op Ondudu in die Okalongo-kiesafdeling verkrag.
Volgens die polisie het haar 38-jarige ekskêrel, wat glo ook die pa van haar twee kinders is, haar by die plaaslike cuca-winkel uitgedwing, haar geslaan en toe by sy huis verkrag.
Die man is op 26 Desember in ­hegtenis geneem en sou die volgende dag voor die Outapi-landdroshof verskyn.
Verlede Maandag, omstreeks 21:00 , is 'n Namibiese vrou (36) glo by Okakoto in die Okahao-kiesafdeling verkrag.
Die verdagte, 'n 28 jarige Angolese man, het die slagoffer na wat verneem word op pad huis toe gegryp en haar by drie verskillende plekke verkrag.
Die man is vasgetrek en sou ook 27 Desember in die Okahao-landdroshof verskyn.
Op dieselfde dag is 'n vrou (38) glo deur 'n 50-jarige man in Omutumbe by Etunda, in die Ruacana-kiesafdeling, aangerand.
Die man is glo haar kêrel en hulle woon glo saam.
Ná 'n beweerde stryery het die verdagte die slagoffer se voorkop glo ernstig met 'n klip beseer.
Sy is na die Outapi-staatshospitaal geneem.
Die man is in hegtenis geneem en verskyn na verwagting binnekort in die Outapi-landdroshof.
Op Kersdag is ten minste drie verkragtingsake by die polisie aangemeld.
Op Rehoboth is 'n 15-jarige meisie glo tussen 03:00 en 05:00 by Quantum Inn in Blok E verkrag.
Die man het die meisie glo met 'n SMS na sy kamer gelok, haar koeldrank aangebied en haar verkrag.
Op dieselfde dag is 'n man op die plaas Garib in hegtenis geneem ná hy na bewering 'n 15-jarige meisie van Dordabis af soontoe ontvoer het.
Die verdagte het die meisie glo in die veld op die plaas vasgemaak en elke dag van 21 tot 23 Desember verkrag.
Hy is in hegtenis geneem en sou op 27 Desember voor die Katutura-landdroshof verskyn.
Op Kersaand, omstreeks 20:00, is 'n vrou (22) in die Tsandi-kiesafdeling by die dorpie Olwaandjana glo aangerand, beroof en verkrag.
Die vrou is glo op pad huis toe agtervolg en met 'n mes deur die verdagte aangeval en verkrag voor hy haar selfoon gesteel het.
Op Mondesa aan die kus is me. ­Merceline Gaweses (28) na bewering omstreeks 16:00 op Kersdag deur haar kêrel se dogter (21) by sy huis op Swakopmund uit die huis gedwing ná sy moles gemaak het.
Gawases het glo geval en haar kop teen die sypaadjie gestamp, wat 'n oop wond aan haar agterkop veroorsaak het. Sy is na die Swakopmund-staatshospitaal geneem waar sy op 26 Desember gesterf het.
Verlede Woensdag, omstreeks 02:00, is 'n vrou (27) by Omakuva in die Onesi-kiesafdeling glo deur 'n 22-jarige man verkrag.
Volgens die polisie het hy glo ook N$800 uit haar handsak gesteel.
Die verdagte is in hegtenis geneem en sou al voor die Outapi-landdroshof verskyn het.
In die loop van dieselfde dag is mnr. Willem Rudolf (40) glo op Usakos vermoor.
Volgens die polisie het sy 21-jarige meisie en haar 31-jarige vriendin hom in haar huisie aangerand voor hy in sy eie kamer gaan slaap het en nie weer wakker geword het nie.
Die vroue het sy kamer glo toegesluit en die volgende oggend teruggekeer, vermoedelik om voor te gee hulle het die lyk ontdek.
Hulle is albei op 28 Desember in hegtenis geneem.
Op 26 Desember het 'n 13-jarige meisie op die plaas Nauport naby Khorixas vermis geraak.
Natasha Naomi Amufeni het na wat verneem word met haar ma gestry en die huis verlaat.
Haar voetspore is na Khorixas tot by die Bergsig-pad gevolg, waar sy vermoedelik opgelaai is en verdwyn het.
Enigiemand met inligting oor waar sy haarself bevind, kan die Khorixas-polisiekantoor kontak, of vir mnr. Manfred Tjivera by 081 250 7491.
Karinangaro Tjambiru (11) word al sedert 23 Desember van O­koupaue in die Etango-gebied vermis. Sy is glo veld toe om bokke op te pas en het nooit teruggekeer nie.